**Emanuel Feinberg** (f. 1985) er en norsk advokat som er partner i Advokatfirmaet Glittertind.

Feinberg oppnåde mastergrad i rettsvitenskap i 2011. I studietiden var Feinberg redaktør for tidsskriftet Jussens Venner, i perioden 2009–2011. Feinberg begynte i Advokatfirmaet Schjødt i 2011, og arbeidet der til 2016, da han trådte inn som senioradvokat i Advokatfirmaet Glittertind. I januar 2019 ble Feinberg tatt opp i Glittertinds partnerskap.

I 2016 kom Feinberg i medienes søkelys da han representerte Edward Snowden i et søksmål mot den norske stat. Samme år ble Feinberg engasjert som prosessfullmektig for Greenpeace og Natur og Ungdom, i en rettssak (*Klimasøksmål Arktis*) der den norske stat er saksøkt for å ha åpnet opp for oljeboring i Arktis. Saken har skapt mye debatt i media. Flere aviser har på lederplass hevdet at saken ikke hører hjemme i domstolene. I et intervju med Morgenbladet om saken, hvor et stridstema blant annet er hvorvidt domstolene kan overprøve politiske beslutninger om for eksempel oljeutvinning, uttalte Feinberg at *dommerne skal ikke overprøve den politiske debatten, men anvende de reglene som er gitt av Stortinget.* Saken gikk for Oslo tingrett i perioden 13. november–22. november 2017. Greenpeace og Natur og Ungdom tapte saken hva gjaldt påstanden om at statens tildeling av utvinningstillatelser i Arktis måtte kjennes ugyldig, men fikk rettens medhold i at grunnloven § 112 er en *rettighetsbestemmelse,* som gir hver enkelt borger en rett til et sunt miljø og en natur der produksjonsevne og biologisk mangfold ivaretas. Ankesaken for Borgarting lagmannsrett startet 5. november 2019. Lagmannsretten frifant staten hva gjaldt ugyldighetsdelen av søksmålet, hvorpå saken ble anket. Sammen med advokat Cathrine Hambro prosederte Feinberg saken på vegne av Greenpeace og Natur og Ungdom i Høyesterett i perioden 4. november–12. november 2020. Plenumssaken ble blant annet streamet live på Rett24, og fulgt tett av NRK.

I Finansavisens advokatundersøkelse for 2021, ble Feinberg kåret til den fremste "up and coming" prosedyreadvokaten i landet.

Feinberg har også vært medforfatter av en kommentarutgave til Vær Varsom-plakaten, er medlem av Advokatbladets redaksjonsråd, og er aktiv nynorskforkjemper.

I 2023 oppnådde Feinberg møterett for Høyesterett.

Referanser
----------

1. ↑  «Emanuel Feinberg». Arkivert fra originalen 15. november 2017. Besøkt 22. november 2017.
2. ↑  Rett24. «Emanuel Feinberg ny partner i Glittertind». *rett24* **(norsk)**. Besøkt 11. januar 2019.
3. ↑  «Edward Snowden saksøker den norske stat».
4. ↑  «Staten saksøkt for brudd på Grunnloven – nå er rettssaken i gang: – Vedtakene er fullstendig uakseptable».
5. ↑  «Norway sued over Arctic oil exploration plans».
6. ↑  «Hvis domstolene ikke skal kunne håndheve grensene Grunnloven setter, hvem skal da gjøre det?».
7. ↑  «Klima er politikk, ikke jus». *VG* **(norsk)**. Besøkt 22. november 2017.
8. ↑  «Aftenposten mener: Domstolene skal ikke styre klimapolitikken». *Aftenposten*. Besøkt 22. november 2017.
9. ↑  «Rettssaken mot folk flest».
10. ↑  «Dom i Oslo tingretts sak 16-166674TVI-OTIR/06» (PDF).
11. ↑  «Klimasøksmål mot staten». *naturvernforbundet.no* **(norsk)**. Arkivert fra originalen 12. november 2019. Besøkt 12. november 2019.
12. ↑  Cosson-Eide, Hans (20. april 2020). «Klimasøksmålet til Høyesterett». *NRK*. Besøkt 25. juni 2020.
13. ↑  Rett24. «Siste rettsdag i klimasøksmålet». *Rett24* **(norsk)**. Besøkt 12. november 2020.
14. ↑  NRK (12. november 2017). «Følg klimasøksmålet direkte». *NRK*. Besøkt 12. november 2020.
15. ↑  Svendsen, Tinius (29. juli 2022). «Kåret til landets fremste «up and coming»-prosedyreadvokat». *www.advokatbladet.no*. Besøkt 3. oktober 2022.
16. ↑  «Kommentarutgave til Vær Varsom-plakaten». Arkivert fra originalen 1. desember 2017.
17. ↑  «Advokatbladets redaksjonsråd». *Advokatforeningen.Web* **(norsk)**. Besøkt 25. juni 2020.
18. ↑  «Emanuel Feinberg har fått møterett for Høyesterett». Besøkt 14. september 2023.